Diari Oficial de la Generalitat Valenciana


Sumari del DOGV 6205, del 12-02-2010 (2010/1453)

ORDRE 4/2010, de 4 de febrer, de la Conselleria de Governació, per la qual es convoca el concurs per a la concessió d'un premi escolar sobre desenvolupament estatutari i promoció de l'autogovern: Estatut i Autogovern 2010.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6205

Data del DOGV
:   12-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1453


Data del document
:   04-02-2010

Organisme emissor
:   Conselleria de Governació

Tipus de document
:   Ordre

Descriptors 

:   * distinció honorífica

ORDRE 4/2010, de 4 de febrer, de la Conselleria de Governació, per la qual es convoca el concurs per a la concessió d'un premi escolar sobre desenvolupament estatutari i promoció de l'autogovern: Estatut i Autogovern 2010. [2010/1453]
L'article 13 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria de desenrotllament de l'Estatut d'Autonomia de la Comunitat Valenciana.
El Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en l'article 31.2, i l'article 12 del Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació atribueixen a la Direcció General de Coordinació del Desenrotllament Estatutari i Promoció de l'Autogovern, entre altres, les funcions en matèria d'impuls del desenrotllament de l'Estatut d'Autonomia de la Comunitat Valenciana, les relatives a la direcció i gestió de les polítiques de la Generalitat destinades al desenrotllament de l'autogovern, a la recuperació del Dret Foral Civil Valencià i a la promoció, impuls i investigació de les tradicions i institucions tradicionals del poble valencià, consultes populars i electorals, en el marc de la Llei Orgànica de Règim Electoral General i la Llei Electoral Valenciana.
Entre les actuacions a realitzar per la Direcció General de Coordinació del Desenrotllament Estatutari i Promoció de l'Autogovern per al compliment de les seues funcions, s'incardinan aquelles que tenen com a finalitat donar a conèixer a la comunitat escolar l'Estatut d'Autonomia, promocionar i difondre entre els xiquets i adolescents el propi Estatut, l'autogovern, la rellevància del 9 d'octubre, la figura del rei En Jaume, els Furs, el Dret Foral i tot allò que defineix el poble valencià, les seues senyes d'identitat, els seus valors, cultura, història i institucions pròpies de la Comunitat Valenciana, perquè ells constitueixen el futur de la societat valenciana. I, per això, la Conselleria de Governació convoca el premi escolar "Estatut i Autogovern 2010".
En conseqüència, d'acord amb el que disposa la Llei 38/2003, de 17 de desembre, General de Subvencions, el Reial Decret 887/2006, de 21 de juliol, pel qual s'aprova el Reglament de desplegament de la dita Llei, l'article 28 de la Llei 5/1983, de 30 de desembre, del Consell, l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, el Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en virtut de les facultats que em confereix el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
1. Convocar, en règim de concurrència competitiva, el premi escolar "Estatut i Autogovern 2010", amb la finalitat de donar a conèixer a la comunitat escolar l'Estatut d'Autonomia, així com promocionar i difondre entre els xiquets i adolescents el propi Estatut, l'autogovern, la rellevància del 9 d'octubre, la figura del Rei En Jaume, els Furs, el Dret Foral i tot allò que defineix el poble valencià, les seues senyes d'identitat, els seus valors, cultura, història i institucions pròpies de la Comunitat Valenciana.
2. L'import màxim dirigit a finançar el premi del concurs convocat ascendeix a 1.500 € (mil cinc-cents euros), a càrrec de la línia de subvenció T7256000 inclosa en el programa 111.80, destinat al desenrotllament estatutari i la promoció de l'autogovern.
Segon
Aprovar les bases per les quals es regula la present convocatòria, incloses com a annex I d'aquesta ordre, així com el model de sol·licitud que figura com a annex II.
Tercer
El premi a concedir en virtut de la present convocatòria no precisa notificació a la Comissió Europea, per no reunir els requisits recollits en l'article 107.1 del Tractat de Funcionament de la Unió Europea, ja que el premi esmentat va dirigit als centres escolars de la Comunitat Valenciana, amb la finalitat d'estimular la programació d'activitats i la realització de treballs relacionats amb la identitat, valors, cultura, història i institucions pròpies de la Comunitat Valenciana, sense que el seu atorgament implique cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
Per tant, amb la percepció de l'esmentat premi no hi ha possibilitat de falsejament de la competència que afecte els intercanvis comercials entre Estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposa la Llei d'Hisenda Pública de la Generalitat Valenciana, el Text Refós de la qual va ser aprovat per Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Segona
Es delega en la Direcció General de Coordinació del Desenrotllament Estatutari i Promoció de l'Autogovern la facultat de resoldre aquest premi i se l'autoritza perquè dicte les resolucions i instruccions necessàries per al desplegament i execució d'aquesta ordre.
En els casos en què escaiga, de conformitat amb el que preveuen les bases d'aquesta convocatòria i la normativa vigent que siga d'aplicació, es delega també en la Direcció General de Coordinació del Desenrotllament Estatutari i Promoció de l'Autogovern la resolució dels expedients de reintegrament que es tramiten.
Tercera
La present ordre entrarà en vigor l'endemà de la publicació en el Diari Oficial de la Comunitat Valenciana.
Quarta
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, aquesta ordre, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu, en els terminis i davant els òrgans que s'indiquen a continuació:
a) El recurs de reposició haurà d'interposar-se davant el conseller de Governació, en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
València, 4 de febrer de 2010
El conseller de Governació,
SERAFÍN CASTELLANO GÓMEZ
ANNEX I
BASES DE LA CONVOCATÒRIA DEL CONCURS PER A LA CONCESSIÓ DEL PREMI ESCOLAR SOBRE DESENROTLLAMENT ESTATUTARI I PROMOCIÓ DE L'AUTOGOVERN: "ESTATUT I AUTOGOVERN 2010".
Primera. Objecte de les bases.
Constitueix l'objecte d'aquestes bases la regulació del concurs per a concedir el premi escolar "Estatut i Autogovern 2010", la finalitat del qual és incentivar i recompensar la realització d'activitats dels centres educatius de la Comunitat Valenciana relacionades amb l'Estatut d'Autonomia, l'autogovern, la rellevància del 9 d'octubre, la figura del rei En Jaume, els Furs, el Dret Foral i tot allò que defineix el poble valencià, les seues senyes d'identitat, els seus valors, cultura, història i institucions pròpies de la Comunitat Valenciana.
Segona. Requisits de participació.
Podran concórrer al premi escolar "Estatut i Autogovern 2010" tots els centres escolars d'ensenyament públic, concertada o privada ubicats al territori de la Comunitat Valenciana que desenvolupen, entre l'1 de gener i el 15 d'octubre del 2010, activitats docents, didàctiques, culturals, esportives o lúdiques, sempre que en qualsevol dels casos indicats es tracte d'activitats relacionades amb la finalitat d'aquesta convocatòria i amb l'objecte del premi convocat.
Tercera. Tipus i quantia dels premis.
1. Es concedirà un únic premi de 1.500 € (mil cinc-cents euros) a un centre escolar de la Comunitat Valenciana per a la compra de material informàtic o escolar.
2. Tots aquells centres escolars els programes d'activitats dels quals hagen obtingut, de conformitat amb el que preveu l'apartat primer de la base vuitena d'aquesta convocatòria, un mínim de deu punts en el procés de selecció, rebran un diploma acreditatiu de la seua participació en el concurs.
Quarta. Formalització de sol·licituds i termini de presentació.
1. La sol·licitud, degudament formalitzada en el model que figura com a annex II a la present ordre, subscrita pel director del centre escolar i acompanyada de la documentació ressenyada en la base cinquena d'aquesta convocatòria, es dirigirà a la Conselleria de Governació, Direcció General de Coordinació del Desenrotllament Estatutari i Promoció de l'Autogovern, sítia al carrer Historiador Chabás, núm. 2, DP 46289 de la ciutat de València.
2. La sol·licitud podrà presentar-se en el Registre General de la Conselleria de Governació, siti al carrer Historiador Chabás, núm. 2, DP 46013 de la ciutat de València, en els Registres de les direccions territorials de la Conselleria de Governació o per qualssevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 39 del Reial Decret 1.829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del servici postal universal i de l'alliberament dels servicis postals, en sobre obert, a fi que l'exemplar destinat a la Conselleria de Governació siga datat i segellat abans de ser certificat.
3. En el cas que un mateix centre, dins del termini establit per aquesta convocatòria, presentara més d'una sol·licitud per a concórrer al premi convocat, s'entendrà que l'última sol·licitud presentada reemplaça les anteriors.
4. El termini de presentació de sol·licituds serà de dos mesos, comptats des de l'endemà de la publicació d'aquesta convocatòria en el Diari Oficial de la Comunitat Valenciana.
Cinquena. Documentació a presentar i requisits de presentació.
1. Junt amb la sol·licitud es presentarà còpia confrontada del DNI del director del centre, així com un programa detallat i degudament signat pel propi director del centre, en el qual s'especificaran les activitats dutes a terme o a realitzar durant els cursos escolars 2009/2010 o 2010/2011, sempre amb la data límit del 15 d'octubre de 2010.
En el programa hauran d'indicar-se els objectius complits o plantejats, les dates en què es van realitzar o es duran a terme les activitats, els seus responsables, els participants, les entitats col·laboradores i qualsevol altra informació que resulte d'interès per a valorar el contingut del programa presentat i la transcendència i repercussió de les activitats en relació amb l'objecte dels premis convocats i amb la finalitat de la pròpia convocatòria.
2. El programa podrà presentar-se en qualsevol dels dos idiomes oficials de la Comunitat Valenciana.
Sisena. Instrucció.
1. L'òrgan encarregat de l'ordenació i instrucció del procediment serà la Direcció General de Coordinació del Desenrotllament Estatutari i Promoció de l'Autogovern, que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se resolució.
2. Es requerirà els interessats, la sol·licitud dels quals no reunisca els requisits i documents exigits per les bases d'aquesta convocatòria, perquè en el termini màxim i improrrogable de deu dies, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si així no ho feren, es considerarà que desisteixen de la seua petició.
3. El termini màxim per a tramitar les sol·licituds i resoldre i notificar les resolucions serà de sis mesos, a comptar de l'endemà de finalització del termini de presentació de sol·licituds. Conclòs aquest termini sense que s'haja dictat i notificat resolució expressa, els interessats podran entendre desestimades les seues sol·licituds per silenci administratiu.
4. Les sol·licituds admeses a tràmit seran avaluades per un Jurat, que elevarà proposta motivada de resolució a la Direcció General de Coordinació del Desenrotllament Estatutari i Promoció de l'Autogovern.
Setena. Composició del Jurat.
1. L'avaluació de les sol·licituds admeses a tràmit correspondrà a un Jurat compost pels membres següents:
a) President o presidenta:
- El/la cap d'Àrea de Desenrotllament Estatutari i Promoció de l'Autogovern o persona que la substituïsca.
b) Vocals:
- El secretari general administratiu o la secretària general administrativa de la Conselleria de Governació o persona que la substituïsca.
- El/la cap del Servici de Dret Foral i Seguiment Legislatiu o persona que la substituïsca.
- El/la cap del Servici d'Avaluació, Coordinació i Divulgació, que actuarà com a secretari del Jurat o persona que la substituïsca.
- El/la cap de l'Oficina de Premsa de la Conselleria de Governació o persona que la substituïsca.
El Jurat podrà estar assistit de tècnics o experts que ho assessoren, amb veu però sense dret de vot.
2. El Jurat se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de règim Jurídic de les Administracions Públiques i del Procediment Administratiu Comú.
Vuitena. Criteris de valoració i proposta motivada de resolució.
1. Per a l'atorgament del premi s'aplicaran els següents criteris de valoració:
a) Adequació de les activitats especificades en el programa a l'objecte del premi i a la finalitat de la convocatòria: fins a un màxim de 5 punts.
b) Presentació del programa: fins a un màxim de 5 punts.
c) Diversitat de les activitats incloses en el programa, així com el seu grau de complementarietat i interrelació: fins a un màxim de 5 punts.
d) Transcendència i repercussió de les activitats especificades en el programa, en funció del nombre de destinataris i del seu impacte en la comunitat escolar: fins a un màxim de 5 punts.
Sense perjudici del límit derivat de la convocatòria d'un únic premi per a tota la Comunitat Valenciana, només podrà considerar-se que han superat el procés de selecció aquells programes que obtinguen, com a mínim, 10 punts en el conjunt dels criteris ressenyats.
2. Després d'avaluar tots els programes admesos a tràmit, el Jurat elevarà proposta motivada de resolució a l'òrgan competent per a resoldre.
La proposta de resolució esmentarà el centre a què podria concedir-se el premi convocat, indicant el curs o els cursos escolars a què corresponen les activitats incloses en el programa presentat. La proposta de resolució haurà de contenir, a més, una relació, per ordre decreixent de puntuació, dels altres centres les sol·licituds de la qual hagen estat admeses a tràmit.
3. Es faculta el Jurat per a resoldre tots els dubtes que sorgisquen en l'interpretació de les bases, així com per a proposar, si és el cas, que la convocatòria es declare deserta.
Novena. Resolució de la convocatòria.
1. Vista la proposta motivada de resolució formulada pel Jurat, la Direcció General de Coordinació del Desenrotllament Estatutari i Promoció de l'Autogovern dictarà les resolucions que escaiguen.
2. La Direcció General de Coordinació del Desenrotllament Estatutari i Promoció de l'Autogovern, a proposta del Jurat, podrà declarar deserta, totalment o parcialment, la present convocatòria quan cap dels candidats no asoslisca la puntuació mínima exigida en l'apartat primer de la base vuitena.
3. Les resolucions es notificaran als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Les resolucions que es dicten esgoten la via administrativa i contra elles podrà interposar-se, potestativament, recurs de reposició davant l'òrgan que les va dictar, en el termini d'un mes a comptar de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.
5. El premi concedit es publicarà en el Diari Oficial de la Comunitat Valenciana, amb expressió de la convocatòria, el programa i crèdit pressupostari a què s'imputen, i el beneficiari, sense perjudici d'adoptar totes les mesures que siguen precises per a garantir el compliment de la normativa vigent sobre protecció de dades de caràcter personal.
Deu. Obligacions del centre que resulte premiat.
1. Són obligacions del centre que resulte premiat:
a) Acceptar en la seua integritat les bases d'aquesta convocatòria.
b) Assumir les actuacions de control financer que corresponguen a la Intervenció General de la Generalitat en relació amb el premi concedit.
2. Des de la direcció del centre escolar que resulte premiat s'haurà d'aportar, en el termini màxim de tres dies a comptar de la notificació de la resolució d'adjudicació:
a) Una memòria, degudament detallada i signada pel director del centre escolar, amb la que s'acredite haver dut a terme, entre l'1 de gener i el 15 d'octubre de 2010, les activitats descrites en el programa que es va adjuntar amb la sol·licitud.
b) La documentació econòmica i administrativa necessària per a procedir al pagament del guardó concedit, de conformitat amb les indicacions que es faciliten des de la Direcció General de Coordinació del Desenrotllament Estatutari i Promoció de l'Autogovern.
Onze. Entrega del premi.
L'entrega del premi s'efectuarà abans de concloure l'any 2010, una vegada dictada la pertinent resolució d'adjudicació des de la Direcció General de Coordinació del Desenrotllament Estatutari i Promoció de l'Autogovern.